«I-BEJ» proslavila desetu godišnjicu rada
Od igračaka do kovanog novca, dijamantskih prstenova, i automobila – skoro da ne postoji nešto što ne možete kupiti ili prodati na «I B
«I-BEJ» - najveća aukcijska kompanija na svetu. Svako ko ima pristup internetu može da, putem licitacije, proda ili kupi skoro bilo šta na sajtu ove kompanije. I-bej je nedavno proslavio desetu godišnjicu rada. Igračke, odeća, umetnički predmeti, nove i polovne stvari, dijamantski prstenovi, automobilo…. skoro da ne postoji nešto što se ne možete kupiti ili prodati na «I BEJU». 1995. godine Pjer Omidiar, konsultant za kompjuterske programe iz Kalifornije, razmišljao je o tome kako da stvori mesto na kome bi ljudi mogli da prodaju i kupuju sve moguće stvari. Predstavnik «I BEJA» Hani Durzi kaže da je Omidiarov koncept prodaje putem licitacije vrlo brzo stekao popularnost. Njegov sajt ubrzo su počeli da posećuju ne samo kolekcionari nego i vlasnici firmi koji su želeli da prošire svoj biznis i na internet. Durzi kaže da «I BEJ» pruža jednake mogućnosti i velikim i malim trgovcima. «I BEJ» stvara jednake uslove kako za pojedince tako i za velike firme i omogućava im da na svetskom tržištu budu konkurenti kompanijama koje su mnogo veće od njih. Trenutno , više od 140 miliona registrovanih korisnika «I BEJA», koristi 31 međunarodni «veb sajt». Keti Parker, kolekcionarka staklenog posudja iz perioda «velike depresije» odlučila je da proda svoju kolekciju kada je saznala da je vrednost tog stakla znatno porasla. Ona kaže da «I BEJ» ima vrlo jasne instrukcije za one koji ga prvi put koriste. Osim toga, mogla je da uporedjuje prodaju sličnih proizvoda. Sve u svemu, dodaje ona, vrlo je zabavno. « Zaista jeste. Svaki put kad bih proverila dokle je stigla licitacija osećala sam se kao pred dobijanje nekog poklona. Bila sam nestrpljiva da vidim koliko je neko spreman da plati za nešto što ja posedujem. Iznenadila sam se koliko ljudi je bilo zainteresovano za moju ponudu i koliko su bili udaljeni. Čak sam prodala nešto i jednom Japancu». Gospođa Parker kaže da su aukcionari pošteni i da je svaka transakcija dobro prošla. Sistem prodaje i kupovine preko «I BEJUa» napravljen je tako da promoviše pošten odnos. Na kraju svake transakcije kupac i prodavac se uzajamno ocenjuju i te ocene su dostupne svima. «To dosta pomaže kada poslujete sa totalnim strancima. Ocene su važne jer svedoče o vašem integritetu kao kupca ili prodavca». I-bej zaradjuje tako što od svake transakcije naplacuje mali procenat. Ali kako je broj transakcija ogroman, prihodi kompanije su veliki. Jedan od krupnijih trgovaca preko I-beja, Mark Hani, kaže da ljudi prodaju sve i svašta. « Pre nekoliko nedjelja, jedan gospodin je kupio osam oplodjenih jaja fazana, otprilike oko 18 dana pre nego što će se izleći. Nisam imao pojma da i to može da se proda na «I BEJU» a bilo je oko 20 ponuda. Prodavao sam i štapove za golf, automobilske točkove, lutke. Toliko da sam postao pravi ekspert za lutke." Za desetogodišnjicu «I BEJA» u sedištu kompanije u San Hozeu u Kaliforniji održana je trodnevna konferencija. Na hiljade trgovaca iz celog sveta, koji posluju preko I-beja, imalo je priliku da se upozna sa ljudima koji omogućavaju njihove transakcije. Počasni govornik bio je osnivač I-beja Pjer Omidiar, koji je taj multi-milijarderski biznis prodao 1998. godine. On i njegova žena danas su filantropi – rešeni da, u narednih dvadeset godina, 99 odsto svog bogatstva potroše na humanitarne projekte.